open-index/open-wikipedia-markdown huggingface dataset:
லியூக்ட்ரா

**லியூக்ட்ரா** (*Leuctra* or *Leuktra,*       , Attic Greek உச்சரிப்பு: [tà lêu̯k.tra]  )  என்பது பண்டைய போயோட்டியாவின் ஒரு சிற்றூர் ஆகும். இது தெஸ்பியாவிலிருந்து பிளாட்டீயா செல்லும் சாலையில், அமைந்துள்ளது.  கிமு 371 இல் எசுபார்த்தா மற்றும் தீப்சு இடையே இந்த ஊரின் சுற்றுப்புறத்தில் நடந்த புகழ்பெற்ற லியூக்ட்ரா சமரின் பதிவில் மட்டுமே இதன் பெயர் வரலாற்றில் உள்ளது. இந்த சமரின் முடிவில் எசுபார்த்தாவின் மேலாதிக்கம் தகர்க்கப்பட்டது. லியூக்ட்ராவின் சமவெளியில், லூக்ட்ரியன் இனத்தைச் சேர்ந்த ஸ்கெடாச்சின் இரண்டு மகள்களின் கல்லறைகள் இருந்தன. அந்த இருவரும் எசுபார்த்தன்களால் பலாத்காரம் செய்து, கொல்லப்பட்டனர்; இந்த இடத்தில் எசுபார்த்தன்கள் தோற்கடிக்கப்படுவார்கள் என்று ஒரு ஆரக்கிள் கணித்ததால், இந்த கல்லறையில் போருக்கு முன்பு தீப்சிள் தளபதி எபமினோண்டாசால் மலர் மரியாதை செய்யப்பட்டது. 

லுக்ட்ராவின் தளம் லெஃப்க்ட்ரா என்ற நவீன கிராமத்திற்கு அருகில் உள்ளது, இது பண்டைய இடத்துடனான தொடர்பை நினைவூட்டும் வகையில் பெயர் மாற்றப்பட்டது.  

## குறிப்புகள்

பகுப்பு:பண்டைய கிரேக்க புவியியல்
நெப்ரோசோவா

**நெப்ரோசோவா** (*Nephrozoa*) என்பது இருபக்கச் சமச்சீர் உயிரிகளின் ஒரு முக்கிய கிளை ஆகும்.
## விளக்கம்
**நெப்ரோசோவா**, இருபக்கச் சமச்சீர் உயிரிகளின் முக்கிய கிளையானது, புரோட்டோஸ்டோம் மற்றும் டியூட்டோரோஸ்டோம் எனப் பிரிக்கப்பட்டுள்ளது. இதில் கிட்டத்தட்ட அனைத்து விலங்கு தொகுதிகளிலுள்ள ஒரு மில்லியனுக்கும் அதிகமான உயிரினங்கள் உள்ளன. இதன் சகோதர கிளை சீனாசீலோமார்பா ஆகும். ஆம்புலக்ரேரியா (வழக்கமாக டியூட்டோரோஸ்டோம்கள்) முன்பு இதன் சகோதர குழுவாகக் கருதப்பட்டது. இது சீனாம்புலேகிராரியாவின் அடித்தளமான டியூட்டோரோஸ்டோம்களை உருவாக்குகிறது. இது முந்தைய ஆய்வுகளில் நெப்ரோசோவா மற்றும் டியூட்டோரோஸ்டோம்களின் செல்லாததாகும் அடித்தள இருபக்கச்சமச்சீர் உயிரிகளாகும். உடற்குழி,  செரிமானப் பாதை மற்றும் கழிவுநீக்க உறுப்புகள் ( *நெப்ரிடியா*) மற்றும் நரம்பு வடங்கள் நெப்ரோசோவாவில் உருவாகின்றன. புரோட்டோனெப்ரிடியா புரோட்டோசுடோம்களில் மட்டுமே காணப்படுவதால், இவை இந்த குழுவின் சீனாபோமார்பியாக கருதப்பட முடியாது என்று வாதிடப்பட்டது. இது நெப்ரோசோவாவை முறையற்ற பெயராக மாற்றும், யூபிலேட்ரியா இந்த **கிளையின்** பெயராக இருக்கும்.

முதுகுநாணிகள் (அனைத்து முதுகெலும்பிகள்) அனைத்தும் டியூட்டோரோசுடோம்கள் ஆகும். சுமார் 555 மில்லியன் ஆண்டுகள் பழமையான *கிம்பெரெல்லா* ஒரு புரோட்டோசுடோம் என்று தெரிகிறது. இது உண்மையென்றால், கேம்ப்ரியன் தொடங்குவதற்கு 538.8 மில்லியன் ஆண்டுகளுக்கு முன்பு, *கிம்பெரெல்லா* தோன்றுவதற்கு சில காலத்திற்கு முன்பே புரோட்டோசுடோம் மற்றும் டியூட்டோரோசுடோம் பரம்பரை பிரிந்திருக்க வேண்டும்.

## மேற்கோள்கள்


## மேலும் படிக்க
* 
* 
* 

## வெளி இணைப்புகள்
* 

பகுப்பு:வகைப்பாட்டியல்
மெரீனா 101

**மெரீனா 101**  (*Marina 101*) என்பது  ஐக்கிய அரபு அமீரகத்தின், துபாய் மெரீனா மாவட்டத்தில்  துபாய் நகரில் அமைந்துள்ள ஒரு வானளாவிய கட்டிடமாகும். 425 மீட்டர் அல்லது 1394 அடி உயரம் கொண்ட இக்கட்டடத்தில் 101 அடுக்குகள் உள்ளன. ஐக்கிய அரபு அமீரகத்தில் உள்ள இரண்டாவது மிக உயரமான கட்டிடம் என்ற சிறப்பு இக்கட்டடத்திற்கு உண்டு. புர்ச்சு  கலிஃபா  முதலாவது உயரமான வானளாவியாகும்.  2021 ஆம் ஆண்டு நிலவரப்படி, மெரினா 101 உலகின் 32 ஆவது உயரமான கட்டிடமாகும். இதன் கட்டுமானம் 2007 ஆம் ஆண்டில்  தொடங்கியது. 2014 ஆம் ஆண்டில்  முடிக்க முதலில் திட்டமிடப்பட்டது. கட்டுமான ஒப்பந்தத்தில் இருந்த செப்பீல்டு ஓல்டிங்க்சு நிறுவனத்தார் நிதி  மூலதனம் இல்லாமல் போன காரணத்தால் கட்டடம் முழுமையடையாமல் நின்றது.     கட்டடம் தேசிய பொறியியல் பணியகத்தால் வடிவமைக்கப்பட்டது. துருக்கிய கூட்டு நிறுவனமான டிஏவி  கட்டுமான நிறுவனத்தால் கட்டுமானம் செய்யப்பட்டது.

வானளாவிய கட்டிடத்தின் முதல் 33 தளங்கள் 281 அறைகளுடன்  5-நட்சத்திர ஆர்டு ராக் விடுதியை நடத்தும் வகையில் வடிவமைக்கப்பட்டுள்ளன. அதே நேரத்தில் 34 முதல் 100 வரையிலான தளங்களில் குடியிருப்புகள் உள்ளன. விடுதி கோபுரத்தில் ஐந்து உணவகங்களைத் தவிர, 252 ஒரு படுக்கையறை அறைகள், 204 இரண்டு படுக்கையறை அறைகள்  மற்றும் 42 மூன்று படுக்கையறை அறைகள் கொண்ட குடியிருப்புகள் 97 முதல் 100 ஆவது மாடி வரை இடம்பெற்றுள்ளன. இதைத் தவிர 6 இரட்டை மாட்டி குடியிருப்பு வீடுகளும் இதில் இட்டம்பெற்றுள்ளன.  வானளாவிய கட்டிடத்தின் 101 ஆவது மாடியில் ஒரு மன்ற ஓய்வறையும், உணவகம் மற்றும் ஒரு வணிகக் கடை போன்றவை உள்ளன. 

## இதையும் காண்க
* உலகின் உயர்ந்த கட்டமைப்புக்கள்

## மேற்கோள்கள்

## வெளியிணைப்புகள்
* செபீல்டு ஓல்டிங்சு இணையதளம்
* Marina101.net
* மெரினா 101 CTBUH வானளாவி தரவுத்தளம்

பகுப்பு:ஐக்கிய அரபு அமீரகத்தில் உள்ள வானளாவிகள்
பகுப்பு:துபாய்
அனைத்து மகளிர் காவல் நிலையம்

**அனைத்து மகளிர் காவல் நிலையம்** என்பது ஒரு காவல் நிலையத்தில் அனைத்து காவலர்களும்  பெண்களே பணிபுரிந்துவருவதாக அமைக்கபட்ட காவல் நிலையத்தை குறிப்பதாகும். இவ்வாறான காவல் நிலையங்கள் இந்தியாவின், தமிழ்நாடு, கேரளம் போன்ற மாநிலங்களில் செயல்பட்டுவருகிறது.

## வரலாறு
இந்திய துணைக்கண்டத்தில் முதன் முதலில் திருவிதாங்கூர் சமஸ்தானத்தில் 1937 இல் பெண்கள் காவல் துறையில் சேர்க்கப்பட்டனர். அடுத்த சாதனையாக கேரளத்தின், கொல்லங்கோட்டில் முழுவதும் மகளிர் காவலர்களைக் கொண்ட காவல் நிலையம் 1973 இல் துவங்கப்பட்டது. 
 
தமிழ்நாடு காவல்துறையில் காவலர் பணிக்கு 1973 இல் இருந்து பெண்கள் சேர்க்கப்பட்டனர். அதற்கு அடுத்து வந்த ஆண்டுகளில் நிறைய பெண்கள் காவல் பணியில் சேர்க்கப்பட்டனர். பெண்களுக்கு எதிராக குற்றங்களில் சிறப்புக் கவனம் செலுத்த 1992 இல் தமிழ்நாட்டில் அனைத்து மகளிர் காவல் நிலையம் தமிழ்நாடு அரசால் துவக்கப்பட்டது. அவ்வாறு முதல் அனைத்து மகளிர் காவல் நிலையமானது சென்னை, ஆயிரம்விளக்கு பகுதியில் துவக்கப்பட்டது. அதில் ஒரு காவல் ஆய்வாளர், மூன்று உதவி ஆய்வாளர்ர்கள், ஆறு தலைமைக் காவலர்கள், 24 காவலர்கள் என அனைவரும் பெண்களாகவே நியமிக்கப்பட்டனர். இந்த மகளிர் காவல் நிலையம் வரவேற்பைப் பெற்றது. இதனால் படிப்படியாக தமிழ்நாடு முழுவதும் அனைத்து மகளிர் காவல் நிலையங்கள் துவக்கப்பட்டன. 2022 ஆண்டில் சென்னையில் 31 மகளிர் காவல் நிலையங்களும், சென்னை உள்ளிட்டு, தமிழ்நாடு முழுவதும் 222 அனைத்து மகளிர் காவல் நிலையங்கள் செயல்பட்டு வருகின்றன. 2023 ஆண்டைய நிலவரப்படி தமிழ்நாடு முழுவதும் இ.கா.ப முதல் காவலர் வரை என 23,542 பெண் காவல் துறையினர் பணியாற்றுகின்றனர்.

## குறிப்புகள்

பகுப்பு:தமிழ்நாடு காவல்துறை
பகுப்பு:தமிழ்நாடு அரசுத் திட்டங்கள்
சத்தீசுகர் அரசு

**சத்தீசுகர் அரசு**, சத்தீசுகர் மாநில அரசாகும். இது நீதித் துறை, செயலாக்கத் துறை, சட்டமியற்றும் அவை ஆகிய மூன்று பிரிவுகளைக் கொண்டது. இதன் தலைமையகம் இராய்ப்பூரில் உள்ளது.

## சட்டவாக்கம்
சத்தீசுகர் சட்டமன்றம் 91 (90+ஒருவர் நியமனம் செய்யப்பட்டவர்கள்) உறுப்பினர்களைக் கொண்டது. ஒவ்வொருவரும் ஒவ்வொரு தொகுதியில் இருந்து தேர்ந்தெடுக்கப்படுவர். இதன் ஆட்சிக் காலம் 5 வருடங்காளாகும். கூடுதலாக ஒருவரை ஆளுநர் நியமிப்பார். இந்திய அரசியலமைப்பின் மாநிலத் தலைவராக ஆளுநர், இம்மாநில முதலமைச்சர் மற்றும் அவர் அமைச்சரவை ஆலோசனைகளின் பேரில் ஆட்சி நடைபெறுகின்றது. முதலமைச்சரை ஆளுநரே 5 ஆண்டுக்கொருமுறை நியமனம் செய்கின்றார்.

### ஆளுநர்
ஆளுநரே இந்திய அரசியலமைப்பின் மாநிலத் தலைவராக இருந்தாலும் முதலமைச்சரும் அவரது அமைச்சரவையும் ஆட்சி நிர்வாகத்தில் ஆளுமைப் பெற்றவர்களாக முக்கியப் பங்கு வகிக்கின்றனர்

தற்பொழுதைய ஆளுநர் **[[அனுசுயா யுகே]].**

### முதல்வர்
தற்பொழுதைய முதலமைச்சராக **[[பூபேஷ் பாகல்]]** அவர்கள் பதவியில் உள்ளார்.

## மேற்கோள்கள்


## வெளி இணைப்புகள்

* அதிகாரப்பூர்வ இணையதளம்

பகுப்பு:சத்தீஸ்கர் அரசு
பகுப்பு:சத்தீஸ்கர் அரசியல்
அனுப்ரதா மண்டல்

**அனுப்ரதா மண்டல்** (**Anubrata Mandal**), மேற்கு வங்காள அகில இந்திய திரிணாமுல் காங்கிரசு கட்சியின் அரசியல்வாதியும், கட்சியின் பிர்பூம் மாவட்டத் தலைவரும்  மற்றும் மேற்கு வங்காள மாநில ஊரக வளர்ச்சி ஆணையத்தின் தலைவரும் ஆவார். பிர்பூம் மாவட்டத்தில் திருணாமூல் காங்கிரசு கட்சியை நிறுவியவர்களில் இவரும் ஒருவர் ஆவார். மேற்கு வங்காளத்தின் சர்ச்சைக்குரிய அரசியல்வாதிகளில் இவர் பிரபல கருதப்படுகிறார்.கால்நடைகளை வங்காள தேசத்திற்கு கடத்தியதாக குற்றம்சாட்டப்பட்ட வழக்கில், சிபிஐ,   அனுப்ரதா மண்டல் மீது 11 ஆகஸ்டு 2022 அன்று  வழக்கு பதிவு செய்துள்ளது.அனுப்ரதா மண்டல் மீதான மங்கல்கோட் குண்டு வெடிப்பு வழக்கில் 9 செப்டம்பர் 2022 அன்று  நீதிமன்றத்தால் விடுவிவிக்கப்பட்டார்.

## மேற்கோள்கள்

பகுப்பு:அகில இந்திய திரிணாமுல் காங்கிரசு அரசியல்வாதிகள்
பகுப்பு:இந்திய அரசியல்வாதிகள்

பிர்பூம் மாவட்ட நபர்கள்
வான் செரென்க்கின் குருகு

**வான் செரென்க்கின் குருகு** (*Von Schrenck's bittern*) அல்லது செரென்க்கின் குருகு (*இக்சோபிரைக்கசு யூரித்மசு*) என்பது ஒரு சிறிய குருகு (போடோரினே துணைக் குடும்பத்தின் பறவை) ஆகும். இது 19ஆம் நூற்றாண்டின் உருசியா இயற்கை ஆர்வலரான லியோபோல்ட் வான் செரென்க் நினைவாகப் பெயரிடப்பட்டது.

## விளக்கம்
ஆண் பறவையின் மேற்புறம் சீரான கசுகொட்டை நிறத்திலிருக்கும். மேலும் கீழேயும் இறக்கையின் மீதும் மறைவான இறகுகள் காணப்படும். பெண் மற்றும் இளம் பறவைகளின் உடல் முழுவதும் கசுகொட்டை நிறத்துடன் மேலே வெள்ளை புள்ளிகளுடனும் கீழே வெள்ளை கோடுகளுடன் காணப்படும். பறக்கும் போது, இது கருப்பு இறகுகள் மற்றும் வால் இறக்கையுடன் காணப்படும். இது 33 முதல் 38 செ.மீ. நீளமுள்ள சிறிய சிற்றினமாகும். இது குறுகிய கழுத்து, நீண்ட மஞ்சள் அலகு மற்றும் மஞ்சள் கால்களுடன் காணப்படும். 

## பரவல் மற்றும் வாழ்விடம்
link=//upload.wikimedia.org/wikipedia/commons/thumb/a/a2/Von_Schrenck%27s_Bittern_%28Ixobrychus_eurhythmus%29%2C_Central_Catchment_Nature_Reserve%2C_Singapore_-_20140327.jpg/220px-Von_Schrenck%27s_Bittern_%28Ixobrychus_eurhythmus%29%2C_Central_Catchment_Nature_Reserve%2C_Singapore_-_20140327.jpg|thumb|சிங்கப்பூரின் மத்திய நீர்ப்பிடிப்பு பகுதியில் வான் செரென்க்கின் குருகு பூச்சிகளை உண்ணும் போது
இது சீனா மற்றும் சைபீரியாவில் மார்ச் முதல் சூலை வரையிலும், சப்பானில் மே முதல் ஆகத்து வரையிலும் இனப்பெருக்கம் செய்கிறது. இந்தோனேசியா, பிலிப்பீன்சு, சிங்கப்பூர், லாவோஸ், தென்கிழக்காசியாவின் பிற பகுதிகளுக்குக் குளிர்காலத்தில் காணப்படும். மேற்குப் பகுதியில் 1912-ல் இத்தாலியில், ஐரோப்பா வரையுள்ள பகுதியில் இது அரிதாகக் காணப்பட்டது.

## நடத்தை மற்றும் சூழலியல்
வான் செரென்க்கின் குருகு நாணல் படுக்கைகளில் இனப்பெருக்கம் செய்கிறது. அந்தி வேளையில் இரையைத் தேடுவதற்காக வெளிப்படும்.

## பாதுகாப்பு
வான் செரென்க்கின் குருகின் பெரிய வரம்பில் பரவலாக, வான் செரெக்கின் குருகு பன்னாட்டு இயற்கைப் பாதுகாப்புச் சங்கத்தின் சிவப்பு பட்டியலில் தீவாய்ப்புக் கவலை குறைந்த இனமாக மதிப்பிடப்பட்டுள்ளது.

## மேற்கோள்கள்

## வெளி இணைப்புகள்

* 

பகுப்பு:கொக்குகள்
பனையபுரம்

**பனையபுரம்** என்பது தமிழ்நாட்டின் விழுப்புரம் மாவட்டம், விக்கிரவாண்டி வட்டம், விக்கிரவாண்டி ஊராட்சி ஒன்றியம், பனையபுரம் ஊராட்சிக்குட்பட்ட வருவாய் கிராமம் ஆகும். இவ்வூரில் *பொன்னையாறு* பாய்கிறது.  பனையபுரத்தில் புகழ்பெற்ற பனங்காட்டீஸ்வரர் கோயில்மற்றும் திரௌபதியம்மன் கோயில்கள் உள்ளது. இதன்  தொலைபேசி குறியீட்டு எண் 04146 மற்றும் அஞ்சல் சுட்டு எண் 605601, அஞ்சலகம் முண்டியம்பாக்கம் ஆகும். பனையபுரம் விழுப்புரம் மக்களவைத் தொகுதிக்கும், விக்கிரவாண்டி சட்டமன்றத் தொகுதிக்கும் உப்டட்டது.

## அமைவிடம்
பனையபுரம் விழுப்புரத்திலிற்கு வடகிழக்கே 10 கிலோ மீட்டர் தொலைவிலும்; விக்கிரவாண்டிக்கு தெற்கே 3 கிலோ மீட்டர் தொலைவிலும், முண்டியம்பாக்கத்திற்கு கிழக்கே 3 கிலோ மீட்டர் தொலைவிலும் அமைந்துள்ளது. பனையபுரம் அருகே அமைந்த நகரங்கள் விழுப்புரம், திண்டிவனம், பண்ருட்டி  மற்றும் புதுச்சேரி ஆகும். பனையபுரம் அருகே அமைந்த தொடருந்து நிலையங்கள் விக்கிரவாண்டி மற்றும் முண்டியம்பாக்கத்தில் அமைந்துள்ளது.

## குறிப்பிடத்தக்கவர்கள்
* பனையபுரம் அதியமான்
## இதனையும் காண்க
* பனையபுரம் ஊராட்சி (விழுப்புரம்)
* பனையபுரம் பனங்காட்டீஸ்வரர் கோயில்
* பனையபுரம் திரௌபதியம்மன் வகையறா கோயில்
* விக்கிரவாண்டி ஊராட்சி ஒன்றியம்

## மேற்கோள்கள்

பகுப்பு:விழுப்புரம் மாவட்டத்திலுள்ள கிராமங்கள்
முதலாவது தாம்பரம் மாநகராட்சி மன்றம்

**முதலாவது தாம்பரம் மாநகராட்சி மன்றம்** (*1st Tambaram City Council*) இந்தியாவின் தமிழ்நாடு மாநிலத்தில் சென்னையில் உள்ள தாம்பரம் மாநகர சட்டமன்றக் கிளையில் நடைபெற்ற முதலாவது கூட்டத்தைக் குறிக்கிறது. ஐந்து மண்டலங்களில் உள்ள 70 நகர்வட்டங்ககளில் இருந்து தேர்ந்தெடுக்கப்பட்ட 70 மன்ற உறுப்பினர்கள் கூட்டத்தில் பங்கேற்றனர்.

சென்னையை அடுத்த தாம்பரம் புதிதாக உருவாக்கப்பட்ட ஒரு மாநகராட்சி ஆகும். 2022 ஆம் ஆண்டு நடைபெற்ற தமிழ்நாடு நகர்ப்புற உள்ளாட்சித் தேர்தல் நகராட்சி மன்றத்தின் கட்டுப்பாட்டை தீர்மானித்தது. திராவிட முன்னேற்றக் கழகம் மற்றும் இந்திய தேசிய காங்கிரசு கொண்ட மதச்சார்பற்ற முற்போக்குக் கூட்டணி 53 இடங்களில் வெற்றி பெற்றது. அனைத்திந்திய அண்ணா திராவிட முன்னேற்றக் கழகம் 9 இடங்களில் வெற்றி பெற்று இரண்டாவது பெரிய கட்சியாக உருவெடுத்தது. மற்ற 8 இடங்களில் சுயேச்சைகள் வெற்றி பெற்றனர். திராவிட முன்னேற்றக் கழகத்தைச் சேர்ந்த வசந்தகுமாரி மேயராக தேர்ந்தெடுக்கப்பட்டார். மற்ற பதவிகளுக்கும் உறுப்பினர்கள் தேர்ந்தெடுக்கப்பட்டனர்.

## கட்சி சுருக்கம்

## தலைமை
மேயர் மாநகராட்சியின் தலைவர் ஆவார். ஆனால் நிர்வாக அதிகாரங்கள் மாநகராட்சி ஆணையரிடம்  வழங்கப்படுவதால் மேயரின் பங்கு பெரும்பாலும் சம்பிரதாயமானது. மேயரின் அலுவலகமானது, மாநகராட்சி கூட்டத்திற்கு தலைமை தாங்கும் ஒரு செயல்பாட்டுப் பொறுப்பையும், நகரத்தின் முதல் குடிமகன் என்பதோடு தொடர்புடைய சடங்குப் பொறுப்பையும் ஒருங்கிணைக்கிறது. துணை மேயர் ஐந்தாண்டு காலத்திற்கு மேயரால் நியமிக்கப்படுகிறார்.
### மேயர்
கே. வசந்தகுமாரி, திராவிட முன்னேற்றக் கழகம்.
### துணை மேயர்
ஜி. காமராசு, திராவிட முன்னேற்றக் கழகம்.
## உறுப்பினர்கள்

## மேற்கோள்கள்

பகுப்பு:2022 நிகழ்வுகள்
பகுப்பு:சென்னை நிகழ்வுகள்
ஓசுமான் அலி கான்

மிர் **ஓசுமான் அலி கான், ஏழாம் அசாப் சா** (*Osman Ali Khan, Asaf Jah VII*, 5 அல்லது 6 ஏப்ரல் 1886 – 24 பெப்ரவரி 1967), என்பவர் பிரித்தானிய இந்தியாவின் மிகப் பெரிய மன்னர் அரசான ஐதராபாது இராச்சியத்தின் கடைசி நிசாம் (ஆட்சியாளர்) ஆவார். இவர் தனது 25-ஆவது அகவையில் 1911 ஆகத்து 19 அன்று முடிசூடி, ஐதராபாதை 1948 இல் இந்தியா இணைக்கும் வரை அதன் ஆட்சியாளராக இருந்தார். இவர் உலகின் மிகப்பெரிய பணக்காரர்களில் ஒருவராகக் கருதப்பட்டார். இவரது செல்வம் அமெரிக்க மொத்த உள்நாட்டு உற்பத்தியில் 2% ஆக இருந்ததாக சில மதிப்பீடுகள் தெரிவிக்கின்றன. இவரது உருவப்படம் 1937 இல் வெளிவந்த *[[டைம் (இதழ்)|டைம் இதழின்]]* முன்பக்கத்தில் வெளியிடப்பட்டது. ஒரு பகுதி-தன்னாட்சி மன்னராக, இவர் தமது சொந்த ஐதராபாதி ரூபாய் நாணயத்தை அச்சிட்டு வந்தார். அத்துடன், இவரது தனியார் கருவூலத்தில் தங்க, வெள்ளிப் பாளங்கள் £100 மில்லியனும், நகைகள் £400 மில்லியன் (2008 மதிப்பீடு) இருந்ததாகக் கூறப்படுகிறது. இவரது செல்வத்தின் முக்கிய மூலம் கோல்கொண்டா சுரங்கம் ஆகும், இதுவே அக்காலகட்டத்தில் வைரங்கள் விநியோகிக்கும் சுரங்கம் ஆகும். இவற்றில் ஜேக்கப் வைரம், £50 மில்லியன் (2008) மதிப்புள்ளதாகும், நிசாம் இதனை ஒரு காகித எடையாகப் பயன்படுத்தினார்.

இவரது 37-ஆண்டுகால ஆட்சியில், மின்சாரம் அறிமுகப்படுத்தப்பட்டது, தொடருந்து, சாலைகள், விமான நிலையங்கள் உருவாக்கப்பட்டன. இவர் "நவீன ஐதராபாத் கட்டிடக் கலைஞர்" என்று அறியப்பட்டார், ஐதராபாத் நகரில் பல பொது நிறுவனங்களை நிறுவிய பெருமைக்குரியவர், இவற்றில் உசுமானியா பல்கலைக்கழகம், ஒசுமானியா பொது மருத்துவமனை, ஐதராபாத் ஸ்டேட் வங்கி, பேகம்பேட்டை விமான நிலையம், தெலங்காணா உயர் நீதிமன்றம் ஆகியவை சிலவாகும். 1908 பெரு வெள்ளம் போன்ற ஒன்றைத் தவிர்க்க ஓசுமான் சாகர் ஏரி, ஹிமாயத் சாகர் ஆகிய நீர்த்தேக்கங்கள் நகரில் கட்டப்பட்டன.

நிசாம் தொடக்கத்தில் இந்தியாவுடன் இணைவதற்கு விரும்பியிருந்தார், ஆனாலும், 1947 விடுதலையுடன், அவர் தனது மாநிலத்தை புதிதாக உருவாக்கப்பட்ட தேசத்துடன் இணைக்க விரும்பவில்லை. அதற்குள், தெலுங்கானா கலகம், இரசாக்கர்கள் என்று அழைக்கப்படும் ஒரு தீவிர போராளிகளின் எழுச்சி போன்றவை காரணமாக அவரது ஆற்றல் பலவீனமடைந்தது, அவர்களை அவரால் அடக்க முடியவில்லை. 1948-இல், இந்திய இராணுவம் ஐதராபாது மாநிலத்தை ஆக்கிரமித்து இணைத்தது, நிசாம் சரணடைய வேண்டியிருந்தது. விடுதலைக்குப் பிறகு, அவர் 1950 - 1956 இற்கிடையில், ஐதராபாத் மாநிலத்தின் ராஜ்பிரமுக் ஆனார், அதன் பிறகு மாநிலம் பிரிக்கப்பட்டு ஆந்திரப் பிரதேசம், கர்நாடகா, மகாராட்டிராவின் ஒரு பகுதியாக மாறியது.

1951 இல், அவர் நிசாம் எலும்பியல் மருத்துவமனையை (இப்போது நிசாம் மருத்துவ அறிவியல் கழகம் (NIMS) என்று அழைக்கப்படுகிறது) கட்டத் தொடங்கினார், அதை 99 ஆண்டு குத்தகைக்கு வெறும் ரூ.1 மாத வாடகைக்கு அரசாங்கத்திடம் கொடுத்தார்.  நிலமற்ற விவசாயிகளுக்கு மறு விநியோகம் செய்வதற்காக அவர் 14,000 ஏக்கர் (5,700 எக்டேர்) நிலத்தை வினோபா பாவேயின் பூதான் இயக்கத்திற்குத் தனது தனிப்பட்ட நிதியத்தில் இருந்து நன்கொடையாக வழங்கினார்.

## மேற்கோள்கள்

## வெளி இணைப்புகள்

*"The Nizam often used to call Muslims and the Hindus as his two eyes" in Siasat
*The Nizam of Hyderabad on the cover of Time

பகுப்பு:1886 பிறப்புகள்
பகுப்பு:1967 இறப்புகள்
பகுப்பு:2ஆவது மக்களவை உறுப்பினர்கள்
பகுப்பு:3வது மக்களவை உறுப்பினர்கள்
பகுப்பு:ஐதராபாதின் நிசாம்கள்
பகுப்பு:இந்தியப் புரவலர்கள்
பகுப்பு:1967 இறப்புகள்
பகுப்பு:சர் பட்டம் பெற்றவர்கள்
பகுப்பு:ஐதராபாத் இராச்சிய நபர்கள்
பகுப்பு:இந்திய அரசர்கள்
பகுப்பு:தெலங்காணா நபர்கள்
பகுப்பு:தக்காணச் சுல்தான்கள்
ஜன்பத்

**ஜன்பத்** அல்லது **மக்கள் பாதை**  இந்தியாவின் தலைநகரான புது தில்லியில் உள்ள முதன்மைச் சாலைகளில் ஒன்றாகும். இச்சாலை பாலிகா பஜாரை ஒட்டிய கனாட் பிளேசை ஒட்டிய உள் வட்டச்சாலை எண் 1-இல் துவங்குகிறது.

## மேற்கோள்கள்

* Janpath Market 
* Janpath Shopping

பகுப்பு:தில்லி சுற்றுப் பகுதிகள்

பகுப்பு:புது தில்லி
பகுப்பு:தில்லியில் போக்குவரத்து
பகுப்பு:இந்தியாவில் உள்ள சாலைகள்
டாமன்சாரா ஜெயா

**டாமன்சாரா ஜெயா** (மலாய்: *Damansara Jaya*; ஆங்கிலம்: *Damansara Jaya*); சீனம்: 白沙罗卫星市); என்பது மலேசியா, சிலாங்கூர், பெட்டாலிங் மாவட்டத்தின் **செக்சன் SS22** *(Section SS22);* **செக்சன் SS22A** *(Section SS22A);* எனும் நகர்ப்புறப் பிரிவுகளை உள்ளடக்கிய புறநகர் ஆகும்.

இந்த டாமன்சாரா ஜெயா புறநகர்ப் பகுதி, பெட்டாலிங் மாவட்டம்; சுங்கை பூலோ முக்கிம்; துணைப் பிரிவுக்குள் அமைந்துள்ளது. 1.21&nbsp;கி.மீ.2 (0.467 சதுர மைல்) பரப்பளவைக் கொண்டுள்ள இந்தப் புறநகர்ப் பகுதியில், 11,678 குடியிருப்பாளர்கள் உள்ளனர்.

## பொது

பெட்டாலிங் ஜெயா மாநகரம்; எண்கள் இடப்பட்ட பிரிவுகளாகப் பிரிக்கப்பட்டு உள்ளது. ஒவ்வொரு பிரிவும் செக்சன் *(Section)* என்று அழைக்கப்படுகிறது. 

* **S** என்றால் கிழக்கு பெட்டாலிங் ஜெயா **(Section)**
* **SS** என்றால் மத்திய மற்றும் மேற்கு பெட்டாலிங் ஜெயா **(Sungai Way - Subang)**
* **PJU** என்றால் வடக்கு பெட்டாலிங் ஜெயா **(Petaling Jaya Utara)**
* **PJS** என்றால் தெற்கு பெட்டாலிங் ஜெயா **(Petaling Jaya Selatan)**

## அமைவு

டாமன்சாரா ஜெயா நகர்ப்புறத்தில் ஏறக்குறைய 2000 குடியிருப்பு வீடுகள் *(Residential Dwellings);* 1538 அடுக்கு மாடி வீடுகள் *(Terraced Houses);* 179 இருபிரிவு வீடுகள் *(Semi-Detached Houses)* மற்றும் 42 வளமனைகள் *(Bungalows)* உள்ளன. ஏட்ரியா *(Atria),* இந்த பகுதியின் மையத்தில் அமைந்துள்ள ஒரு பல்கடை அங்காடி ஆகும்.

## வரலாறு
1970-களின் நடுப் பகுதியில் சி ஓய் சான் ஓல்டிங்ஸ் *(See Hoy Chan Holdings Sdn. Bhd.)* என்ற நிறுவனத்தின் துணை நிறுவனமான பாரமவுண்ட் கார்டன் *(Paramount Garden)* நிறுவனத்தின் கீழ் டாமன்சாரா ஜெயா கட்டுமானம் தொடங்கியது. 

முதலில் பெட்டாலிங் ஜெயாவின் **SS22** பிரிவை மட்டுமே உள்ளடக்கி இருந்தது. பின்னர் **SS22A** பிரிவு டாமன்சாரா ஜெயா வீடமைப்புத் திட்டத்தில் சேர்க்கப்பட்டது. இந்தத் திட்டத்தில் இருபிரிவு வீடுகளும்; வளமனைகளும் கட்டப்பட்டன.

### சாலைகள் அமைப்பின் தாக்கங்கள்

டாமன்சாரா ஜெயா சற்று அமைதியான; ஒதுக்குப்புறமான இடமாகக் கருதப் படுகிறது. இருப்பினும், அண்மையில்  இந்த நகர்ப்புறத்திற்கு அருகில்; 

* டாமன்சாரா - பூச்சோங் விரைவுச்சாலை;  
* இசுபிரிண்ட் விரைவுச்சாலை;  
* கிள்ளான் பள்ளத்தாக்கு புதிய விரைவுச்சாலை 

ஆகிய மூன்று சாலை அமைப்புகள் உருவாக்கப்பட்டு விட்டன. அதனால் இங்குள்ள மக்களும் அதன் தாக்கத்தை எதிர்கொண்டு வருகின்றனர்.

டாமன்சாரா ஜெயாவில் வசிக்கும் பெரும்பான்மையான மக்கள் சீனர்; மலாய் இனத்தைச் சேர்ந்தவர்கள். பெரும்பாலும் நடுத்தர வருமானம் அல்லது மேல் வருமானம் கொண்டவர்கள். இவர்களில் பலர் இந்தப் பகுதியில் பல ஆண்டுகளாக வாழ்ந்து வருகின்றனர்.

இந்த இடத்தின் அமைப்பு; மற்றும் நெடுஞ்சாலைகளுடனான நல்ல இணைப்பு போன்ற காரணங்களினால் இங்குள்ள வீடுகளின் விலையும் எப்போதும் அதிகரித்தவாறு உள்ளது.

## போக்குவரத்து

டாமன்சாரா ஜெயா நகர்ப் பகுதியை அணுகுவதற்கு மூன்று நெடுஞ்சாலைகள் உள்ளன. அவையாவன:

*  டாமன்சாரா - பூச்சோங் விரைவுச்சாலை *(Damansara–Puchong Expressway - LDP);*  

*  இஸ்பிரிண்ட் விரைவுச்சாலை *(Sprint Expressway - SPRINT);*  

*  கிள்ளான் பள்ளத்தாக்கு புதிய விரைவுச்சாலை *(New Klang Valley Expressway - NKVE):*

## மேற்கோள்கள்

## வெளி இணைப்புகள்
*   உலக வரைப்படம்

## மேலும் காண்க
* டாமன்சாரா
* முத்தியாரா டாமன்சாரா
* ஆரா டாமன்சாரா
* பண்டார் உத்தாமா டாமன்சாரா
* டாமன்சாரா பெர்டானா

பகுப்பு:மலேசிய நகரங்கள்‎
பகுப்பு:சிலாங்கூர்
பகுப்பு:சிலாங்கூர் நகரங்கள்
ஜோகோபாபாத்

**ஜோகோபாபாத்** (**Jacobabad**), பாகிஸ்தான் நாட்டின் சிந்து மாகாணத்தின் வடமேற்கில் உள்ள ஜோகோபாபாத் மாவட்டத்தின் நிர்வாகத் தலைமையிட நகரம் ஆகும். பலுசிஸ்தான் மாகாணத்தின் எல்லையில் அமைந்த ஜோகோபாபாத் நகரம் 8 ஒன்றியக் குழுக்களைக் கொண்டது. இது கராச்சிக்கு வடக்கே 300 கிலோ மீட்டர் தொலைவில் உள்ளது. 

## பெயர்க் காரணம்
இப்பகுதியை ஆண்ட பிரித்தானிய கிழக்கிந்திய கம்பெனியின் இராணுவ அதிகாரியான பிரிகேடியர் ஜெனரல் ஜான் ஜோகப் என்பவர் பெயரால் இந்நகரத்திற்கு ஜோகோபாபாத் எனப்பெயராயிற்று. 
## வானூர்தி நிலையங்கள்
ஜோகோபாபாத் நகரத்தில் பொதுமக்கள் மற்றும் வான்படை வானூர்தி நிலையங்கள் உள்ளது.
## மக்கள் தொகை பரம்பல்

## தட்ப வெப்பம்
கோடையில் பாலைவன வெப்பமும்; குளிர்காலத்தில் மிதமான வெப்பமும் கொண்டது.

## மேற்கோள்கள்

பகுப்பு:பாகிஸ்தான் நகரங்கள்
பகுப்பு:சிந்து மாகாணத்தின் நகரங்கள்
அபோகர் வனவிலங்கு சரணாலயம்

**அபோகர் வனவிலங்கு சரணாலயம்**  (*Abohar Wildlife Sanctuary*) இந்தியாவின்  பஞ்சாப் மாநிலத்தில் பாசில்கா மாவட்டத்தில் அமைந்துள்ளது. தனியார் இயற்கை காப்பகமான இது 1975 ஆம் ஆண்டில் ஒரு சரணாலயம் என்ற தகுதியைப் பெற்றது. மீண்டும் 2000 ஆம் ஆண்டில் வனவிலங்கு பாதுகாப்புச் சட்டம் 1972 இன் கீழ் ஒரு சரணாலயத்தின் தகுதியைப் பெற்றது. புல்வாய் இன மான்களை பாதுகாக்கும் புகலிடமாக அறியப்படுகிறது. இப்பகுதியை பூர்விகமாகக் கொண்ட பிசுனோய் மக்கள் புல்வாய் இன மான்களை புனித விலங்காக கருதுகிறார்கள்.

## அமைவிடம்
அபோகர் வனவிலங்கு சரணாலயம் இந்தியாவின் பஞ்சாப் மாநிலத்தில் உள்ள பாசில்கா மாவட்டத்தில் அமைந்துள்ளது. இம்மாவட்டம் பிசுனோய் சமூக மக்கள் வசிக்கும் 13 வருவாய் கிராமங்களைக் கொண்டுள்ளது. 18,650 எக்டேர் நிலப்பரப்பைக் கொண்டுள்ளது. இது புல்வாய் மான்களைப் பாதுகாக்கும் நோக்கில் வேலை செய்யும் பிசுனோய் மக்களின் 13 விவசாய நிலங்களையும் கொண்டுள்ளது.

## சுற்றுலா
அபோகர் வனவிலங்கு சரணாலயம் ஒரு முக்கிய சுற்றுலா தலமாகும்.  தாவரங்கள் மற்றும் விலங்கினங்களின் பல்வேறு வகைகளுக்கு தாயகமாக உள்ளது. புல்வாய் மான்களுக்கும் நீலான் மான்களுக்கும்  இச்சரணாலாயம் மிகவும் பிரபலமானது. முயல், குள்ளநரி, காட்டுப்பன்றி, வாகை மரம், கருவேல மரம், வேம்பு மரம் போன்ற பிற விலங்குகளும் தாவரங்களும் இங்கு நிறைந்துள்ளன.  
## மேற்கோள்கள்

பகுப்பு:வனவிலங்குகள் காப்பகங்கள்
பகுப்பு:பாசில்கா மாவட்டம்
பகுப்பு:பாதுகாக்கப்பட்ட பகுதிகள்
பிலோசோவா

**பிலோசோவா** (*Filozoa*) என்பது ஓபிசுதோகோண்டாவில் உள்ள ஒரு ஒற்றைத்தொகுதிமரபு உயிரினத் தோற்றக் குழுவாகும். இந்த விலங்குகள் மற்றும் இவற்றின் நெருங்கிய உறவினர்கள் ஒற்றை உயிரணு (பூஞ்சை அல்லது மெசோமைசெட்டோசோவாவை விட விலங்குகளுடன் மிகவும் நெருக்கமாகத் தொடர்புடைய உயிரினங்கள்) உயிரிகளாகும்.

பிலோசூவா உட்பிரிவில் தற்போது மூன்று குழுக்கள் உள்ளன. அவை:

* குழு **பிலாசுடெரியா** - சமீபத்தில் *மினிசுடிரியா* மற்றும் *கேப்சாசுபோரா* பேரினங்களுடன் தோற்றுவிக்கப்பட்டது
* குழு **கொயனோபிளாசலேட்டா**- பட்டையுடையன
* திணை விலங்கு - விலங்குகள்

## சொற்பிறப்பியல்
இலத்தீன் சொல்லான *பிலம்* (*filum*)("நூல்") மற்றும் கிரேக்க  சொல்லான *சூயியான்* (*zōion)*("விலங்கு") என்ற சொற்கள் இணைந்து தோன்றிய சொல் *பிலோசோவா* ஆகும்.

## தொகுதிப்பிறப்பு வரலாறு
*பிலோசோவா* இனவரலாற்று மரம் மிக நெருங்கிய தொடர்புடைய கிளைகளுடன்:

## சிறப்பியல்புகள்
பிலோசூவா மூதாதையரான ஒபிசுதோகோனட் உயிரணு மெல்லிய *பிலோசு* (நூல் போன்ற) போன்று அல்லது 'உணர்கொம்பு' கொண்டதாகக் கருதப்படுகிறது. சில ஒபிசுதோகோனட்டுகளில் (மீசோமைசெட்டோசோவா மற்றும் கோரலோசைட்ரியம்) இவை இலை. இருப்பினும், இவ்வுயிரிகள் பிலோசோசூவாவில் தக்கவைக்கப்படுகின்றன. இவை எளிமையானவை. கூர்மையான வடிவற்றவை. திடமான மையத்துடன்ஆக்டின் இழைகளுடன் காணப்படும். (நெகிழ்வான, குறுகலான மற்றும் கிளைத்த நூலிழைக் கால்களுடைய மற்றும் கிளைத்த ரைசாய்டுகள் பூஞ்சைகளின் ஹைபா ஆகியவற்றுடன் வேறுபடுகின்றன). கொயனோபிளாஜெலேட்டுகள் மற்றும் மிகவும் பழமையான விலங்குகளில், அதாவது பஞ்சுயிரி, குற்றிலை அல்லது கசையிழையினைச் சுற்றி ஒரு வடிகட்டி-உணவூட்டும் படையுடையது (நுண்உறிஞ்சுகளை கொண்டது, இவை ஆக்டினால் ஆனது). இது இவற்றின் பொதுவான மூதாதையரிடமிருந்து பரம்பரையாகப் பெறப்பட்டதாகக் கருதப்படுகிறது.

## மேற்கோள்கள்


பகுப்பு:விலங்குகள்
2022 பப்புவா நியூ கினி நிலநடுக்கம்

**2022 பப்புவா நியூ கினி நிலநடுக்கம்**  (*2022 Papua New Guinea earthquake*)  2022  ஆம் ஆண்டு செப்டம்பர் மாதம் 11 ஆம் தேதியன்று  உள்ளூர் நேரப்படி காலை 9:46 மணிக்கு பப்புவா நியூ கினியில் 7.6 அல்லது 7.7 ரிக்டர் அளவில் நிலநடுக்கம் ஏற்பட்டது. அமெரிக்க புவியியல் ஆய்வு மையம் உயிரிழப்பு மற்றும் சேதம் ஏற்பட்டிருக்கலாம் என தெரிவித்துள்ளது. சுனாமி எச்சரிக்கையும் விடுக்கப்பட்டது.

## நிலநடுக்கம்
இந்த நிலநடுக்கம்  உந்தத்திறன் ஒப்பளவு அளவில் 7.6 ஆக இருந்தது. 90.0  கிலோமீட்டர் ஆழத்தில் நிகழ்ந்திருப்பதாக அமெரிக்க புவியியல் ஆய்வு மையம் கூறுகிறது. இதற்கிடையில், புவிவாய்ப்பு என்கிற அமைப்பு நிலநடுக்க அளவு 7.7 என்றும்  39  கிலோமீட்டர் ஆழத்தில் நிகழ்ந்தது என்றும் அளவிட்டுள்ளது. புவியின் இடை ஆழத்தில் மேற்கு வடமேற்கு-கிழக்கு தென்கிழக்கு மோதல் அல்லது வடக்கு-வடகிழக்கு தள மூழ்கல் அல்லது கிழக்கு-மேற்கு தாக்கம் மற்றும் தெற்கு தளம் அமிழ்தல் போன்ற காரணங்கள் ஒன்றின் விளைவாகும்.

## விளைவுகள்
நிலநடுக்கம் ஏற்பட்ட மையத்தைச் சுற்றியுள்ள 1000 கிலோமீட்டர் சுற்றளவில் பப்புவா நியூ கினியா மற்றும் இந்தோனேசியா கடற்கரை பகுதிகளில் சுனாமி அச்சுறுத்தல் செய்தியை பசிபிக் சுனாமி எச்சரிக்கை மையம் வெளியிட்டது. சுனாமி அச்சுறுத்தல் முடிந்துவிட்டதாக பிறகு இம்மையம் அறிவித்தது.

சில உயிரிழப்புகள் மற்றும் சேதங்கள் ஏற்பட்டிருக்கலாம் என்று அமெரிக்க புவியியல் ஆய்வு மையம் சந்தேகிக்கிறது.

## மேற்கோள்கள்

பகுப்பு:2022 நிகழ்வுகள்
பகுப்பு:பப்புவா நியூ கினியில் நிலநடுக்கங்கள்
பகுப்பு:மேற்கு நியூ கினி
புனா அரிவாள் மூக்கன்

**புனா அரிவாள் மூக்கன்** (*Puna ibis*)(*பிளேகாடிசு ரிக்வேயே*) என்பது *தெரெசுகியோர்னிதிடே* குடும்பத்தில் உள்ள ஒரு  அரிவாள் மூக்கன் பறவைச் சிற்றினமாகும். இது அர்ஜென்டினா, பொலிவியா, சிலி, பெரு ஆகிய நாடுகளில் காணப்படுகிறது. இதன் இயற்கையான வாழ்விடங்கள் சதுப்புநிலங்களும் ஏரிகளும் ஆகும். மேலும் இதன் வாழிட வரம்பு புனா உட்பட அந்தீசு மலைத்தொடராகும். ஆனால் உள்நாட்டில் இது கடல் பகுதிகளிலும் காணப்படுகிறது. இது பொலிவியா நாட்டில் உள்ள ஊரு மக்களால் இறைச்சி மற்றும் முட்டைக்காக கொல்லைப்படுத்தப்பட்டு வளர்க்கப்படுகிறது .

## படம்

படிமம்:Puna Ibis Peru.jpg|பெரு
படிமம்:Puna Ibis RWD.jpg|பெருவின் ஆண்டிசு
படிமம்:Peru - Lake Titicaca - Puna Ibis - Plegadis ridgwayi.jpg|திதிகாக்கா ஏரியில் புனா அரிவாள் மூக்கன்


## மேற்கோள்கள்
போயோடார்

**போயோடார்** (*Boeotarch*, , *Boiotarches* ) என்பது போயேட்ரியா கூட்டு இனக்குழுவின் தலைமை அதிகாரிகளின் பதவிப் பெயராகும்.  கிமு 379 இல் போயேட்டிய நகரங்களை எசுபார்த்தன் ஆதிக்கத்திலிருந்து கிளர்ச்சி செய்து விடுவித்த பிறகு இந்த பதவி நிறுவப்பட்டது. போயோடியா முழுவதிலும் உள்ள ஏழு தேர்தல் மாவட்டங்களில் இருந்து சனநாயக முறையில் தேர்ந்தெடுக்கப்பட்ட ஏழு போயோடார்கள் இருந்தனர். பிராந்தியத்தின் மிகப்பெரிய நகரமாக, தீப்சிலிருந்து பொதுவாக நான்கு போயோடார்கள் தேர்ந்தெடுக்கப்பட்டனர். மற்ற மூன்று பேர் வெளி மாவட்டங்களிலிருந்து தேர்ந்தெடுக்கப்பட்டனர்.  எவ்வாறாயினும், போயோடார்களின் எண்ணிக்கை ஏழு என்ற அளவில் நிலையாக இருந்திருக்காது. அவர்கள் முந்தைய போயோட்டியன் லீக்கைப் போலவே மாவட்டங்களைப் பிரதிநிதித்துவப்படுத்தாமலும் இருந்திருக்கலாம்.

தேர்தலில் வெற்றிபெற்ற போயோடியர் ஆண்டின் முதல் நாளில் (1 *Boukataios* ) பதவி ஏற்பார். ஆண்டு முடிவடையும் போது பதவியை துறப்பார். அதிகாரத்தை விட்டுக்கொடுக்காது நீடிப்பது மரண தண்டனைக்குரிய குற்றமாகும். போயோடார்களின் பணியானது தளபதிகளாகவும், அரசியல் தலைவர்களாகவும் செயல்படும் ஏதெனியன்,*[[ஸ்ரடிகெஸ்]]களை* ஓரளவு ஒத்ததாகும். உண்மையில், போயோட்டியன் லீக்கில் உள்ள பல அரசியல், இராணுவ, நீதித்துறை அலுவலகங்கள் ஏதெனியன் மாதிரியிலிருந்து உருவாக்கபட்டவை. போயோட்டியர்களும் ஒரு *[[ஆர்கோன்|ஆர்கோனைக்]]* கொண்டிருந்தனர். ஆனால் ஏதெனியன் *ஆர்கோனைப்* போலல்லாமல், அவரது கடமைகள் வெறும் குறியீடாக இருந்தன. 

கிமு 4 ஆம் நூற்றாண்டின் மத்தியில் (" தீப்சின் மேலாதிக்கம் ") கிரேக்கத்தில் தீப்சை மேலாதிக்க நிலைக்கு கொண்டு சென்ற எபமினோண்டாஸ், பெலோப்பிடாசு ஆகியோர் இந்த பதவியை வகித்த மிகவும் பிரபலமான நபர்களாவர். 

## குறிப்புகள்

பகுப்பு:தீப்சின் மேலாதிக்கம்
பிரசன்ன வெங்கடாசலபதி கோயில், தல்லாகுளம்

**அருள்மிகு பிரசன்ன வெங்கடாசலபதி திருக்கோயில், தல்லாகுளம்**, இந்தியா தீபகற்பத்தின் தமிழ்நாடு மாநிலத்தில் மதுரை மாவட்டத்தில் தல்லாகுளம் ஊரில் அமைந்துள்ளது. மதுரையை ஆண்ட மன்னர் திருமலை நாயக்கர் அவர்களால் சுமார் 600 ஆண்டுகளுக்கு முன்பு கட்டப்பட்டது. சித்திரைத் திருவிழாவின்போது அழகர் கோவிலிலிருந்து வரும் அழகர் தல்லாகுளம் பெருமாள் கோவிலிலிருந்து தங்க குதிரை வாகனத்தில் புறப்படுகிறார். 

## அமைவிடம்
மதுரை மாநகரில் இதற்கு முன்பு மாதுளை மரங்கள் நிறைந்த தல்லாகுளம் பகுதியில் இது அமைந்துள்ளது. இக்கோயிலின் புவியியல் ஆள்கூறுகள்: 9.934169°N78.135950°E.

## அருகிலுள்ள நகர, ஊர்கள்
மதுரை, கோரிப்பாளையம், செல்லூர், மாட்டுத்தாவணி, கே. கே. நகர், அண்ணா நகர், சிம்மக்கல், நெல்பேட்டை, செனாய் நகர், நரிமேடு, சின்னசொக்கிகுளம், பி. பி. குளம்.

## தெற்கு நோக்கிய பெருமாள்
வைணவத் திருத்தலங்களில், பெரும்பாலும் மூலவர் (பெருமாள்) கிழக்கு நோக்கியே அருள் பாலித்து வீற்றிருப்பார். ஆனால், தல்லாகுளம் பிரசன்ன வெங்கடாசலபதி திருக்கோயிலில், மூலவர் ஸ்ரீநிவாசர் தெற்கு நோக்கி அருள்பாலிக்கிறார். மேலும், இக்கோயிலில் வீற்றிருக்கும் தாய்மார்கள் பூதேவி மற்றும் ஸ்ரீதேவி. அகோர ஆஞ்சநேயர் மற்றும் அவருக்கு எதிரில் சக்கரத்தாழ்வார் வீற்றிருக்கும் இக்கோயிலின் தீர்த்தம் கிணற்று நீர் என்பது குறிப்பிடத்தக்கதாகும்.

## கோயில் வரலாறு
திருப்பதி வெங்கடாசலபதியின் தீவிர பக்தரான மதுரையை ஆண்ட மன்னர் திருமலை நாயக்கர், தன் ஆட்சிக் காலத்தில், திருப்பதி கோயிலில் தினமும் காலை பூஜை முடிந்த பிறகு காலை உணவு உட்கொள்ளும் வழக்கத்தைக் கொண்டிருந்தார். காலையில் திருப்பதியின் பூஜை நேரத்தை அறியும் பொருட்டு, திருப்பதியிலிருந்து மதுரை வரையில் 'மணிகட்டி மண்டபங்கள்' அமைத்து, திருப்பதி வெங்கடாசலபதி திருக்கோயிலில் பூஜை ஆரம்பித்த உடன் அங்குள்ள முதல் மணிகட்டி மண்டபத்தில் ஆரம்பித்து, மதுரை வரை வரிசையாக மணிகள் ஒலிக்கும். இறுதியில் மதுரையில் மணி ஒலித்த பிறகே காலை உணவு உண்பார். ஒருநாள் மணி ஒலி வராது போகவே, மணிகட்டி மண்டபம் நோக்கி அவர் வர, ஓர் இடத்தில் சுயம்புவாக ஆஞ்சநேயர் சிலை ஒன்று தென்பட, அவ்விடத்திலேயே வெங்கடாசலபதியும் அவருக்கு பிரசன்னம் (தோற்றம்) கொடுத்து அருள்புரியவே, அவ்விடத்திலேயே 'பிரசன்ன வெங்கடாசலபதி திருக்கோயில்' கட்டி, பூஜைகள் செய்து கொண்டாட ஆரம்பித்தார். அதுவே, இப்போது உள்ள தல்லாகுளம் பிரசன்ன வெங்கடாசலபதி திருக்கோயில் ஆகும்.

## கோயில் திருவிழாக்கள்

இத்திருக்கோயிலில், வைகுண்ட ஏகாதசி, சித்திரை (பவுர்ணமி)த் திருவிழா, புரட்டாசித் திருவிழா (பிரமோத்சவம்), தமிழ்ப் புத்தாண்டு, தைப் பொங்கல் ஆகியவை முக்கியத் திருவிழாக்களாகக் கொண்டாடப்படுகின்றன.

## கோயில் நேரங்கள்
இக்கோயிலின் நுழைவாயில் நடை, அதிகாலை ஐந்து மணிக்குத் திறக்கப்பட்டு முற்பகல் பதினொன்றரை மணி வரை திறந்திருக்கும். பின் மாலை நான்கரை மணிக்குத் திறக்கப்பட்டு, இரவு எட்டரை மணிக்கு மூடப்படும்.

## மேற்கோள்கள்

பகுப்பு:மதுரை மாவட்டத்திலுள்ள பெருமாள் கோயில்கள்
நங்கல் வனவிலங்கு சரணாலயம்

**நங்கல் வனவிலங்கு சரணாலயம்**  (*Nangal Wildlife Sanctuary*) இந்தியாவின்  பஞ்சாப் மாநிலத்தில் சிவாலிக் மலையடிவாரத்தில் அமைந்துள்ளது. பல்வேறு வகையான தாவரங்கள் மற்றும் விலங்கினங்களின் இல்லமாக செயல்படுகிறது. தாவரங்கள் மற்றும் விலங்கினங்களை ஆதரிப்பதைத் தவிர, நங்கல் வனவிலங்கு சரணாலயம் அழிந்து வரும் இந்திய எறும்புண்ணி, எகிப்திய கழுகு போன்ற பல அழிந்து வரும் உயிரினங்களுக்கும் வீடாக உள்ளது. 
## அமைவிடம்
பஞ்சாபின் நங்கல் நகரில் அமைந்துள்ள நங்கல் வனவிலங்கு சரணாலயம், 116 எக்டேர் பரப்பளவைக் கொண்டுள்ளது, இப்பரப்பளவில் பெரும்பாலான பகுதி நீராகும். நங்கல் சதுப்பு நிலம் சட்லஜ் ஆற்றின் கரையில் அமைந்துள்ளது.  சுற்றுலாப் பயணிகளின் விருப்பமான இடமாகவும் உள்ளது.  நங்கல் அணையும் சரணாலயத்தின் ஒரு பகுதியாகும், இது அப்பகுதி முழுவதும் இயற்கையான சுற்றுச்சூழலை அனுமதிக்கிறது. நங்கல் வனவிலங்கு சரணாலயம் வனவிலங்கு பாதுகாப்பு சட்டத்தின் கீழ் அமைந்துள்ள ஒரு சிறிய பாதுகாக்கப்பட்ட பகுதியாகும்.
## மேற்கோள்கள்

பகுப்பு:வனவிலங்குகள் காப்பகங்கள்
பகுப்பு:இந்திய பஞ்சாபில் சுற்றுலா
பெட்டாலிங் ஜெயா நகரப் பிரிவுகளின் பட்டியல்

**பெட்டாலிங் ஜெயா மாநகரத்தின் பிரிவுகள்** அனைத்தும் எண்கள் இடப்பட்ட பிரிவுகளாகப் பிரிக்கப்பட்டு உள்ளன. ஒவ்வொரு பிரிவும் செக்சன் (மலாய்: *Seksyen*; ஆங்கிலம்: *Section*);  என்று அழைக்கப்படுகிறது. 

அதே போல பெட்டாலிங் ஜெயா மாநகரத்தில் உள்ள பெரும்பாலான சாலைகளுக்கும் எண்களில் பெயர் வைக்கப்பட்டு உள்ளன. அந்தப் பிரிவுகளில் நகர்ப்புறங்கள்; வீட்டுமனைத் திட்டங்கள்; வணிக வளாகங்கள் உருவாக்கப்பட்டு உள்ளன. அவற்றுக்கும் எண்களிலேயே பெயர்கள் வைக்கப்பட்டு உள்ளன.

## பொது

1952-ஆம் ஆண்டில் பெட்டாலிங் ஜெயாவில் முதல் குடியேற்றம் நடைபெற்றது. பெட்டாலிங் ஜெயா பழைய நகரம் என்று தற்சமயம் அழைக்கப்படும் இடத்தில் எப்பிங்காம் ரப்பர் தோட்டம் *(Effingham Estate)* இருந்தது. அந்த ரப்பர் தோட்டத்தில், 1,200 ஏக்கர் (486 எக்டர்) பரப்பளவில், மூன்று புதியக் குடியேற்றப் பகுதிகள் உருவாக்கப்பட்டன. 

### முதல் குடியேற்றப் பகுதிகள்

அந்த குடியேற்றப் பகுதிகளுக்கு பிரிவு 1 (*Section 1*); பிரிவு 2 (*Section 2*) என்று பெயர் வைக்கப் பட்டன. பின்னர் 1954-ஆம் ஆண்டு இரண்டாவது குடியேற்றம் நடைபெற்றது. அந்தக் குடியேற்றப் பகுதிக்கு பிரிவு 3 (*Section 3*) என்று பெயர் வைக்கப் பட்டது. இந்தப் பகுதி மலாய்க்காரர்களுக்குத் தனியாக ஒதுக்கித் தரப்பட்டது.

அப்போது தொடங்கிய அந்த எண் பிரிவு முறை இன்றும் தொடர்கிறது. இந்த எண் முறைமை பெட்டாலிங் ஜெயா பழைய நகரத்தில் தொடங்கப் பட்டதால் பிரிவு 1 (*Section 1*)-இல் இருந்து பிரிவு 4 (*Section 4*) வரையிலான பிரிவுகள் அங்குதான் உள்ளன. 

### விளக்கம்

* **S** என்றால் கிழக்கு பெட்டாலிங் ஜெயா **(Section)**
* **SS** என்றால் மத்திய மற்றும் மேற்கு பெட்டாலிங் ஜெயா **(Sungai Way - Subang)**
* **PJU** என்றால் வடக்கு பெட்டாலிங் ஜெயா **(Petaling Jaya Utara)**
* **PJS** என்றால் தெற்கு பெட்டாலிங் ஜெயா **(Petaling Jaya Selatan)**

### எடுத்துக்காட்டு

எடுத்துக்காட்டாக ஒரு வீட்டின் முகவரி:

**38 Jalan SS 21/58,** 
46000 Petaling Jaya,
Selangor.

அதில் **38** என்பது வீட்டு எண். **SS 21** என்பது பிரிவு எண். **58** என்பது சாலை எண்; 

## பெட்டாலிங் ஜெயா பிரிவுகள்

## பிரிவு: 1-5, 51, 51A, 52, 6-14, 16, 17, 17A, 18-22

## பிரிவு: SS1-SS9, SS9A, SS10, SS11, SS20 - SS22, SS22A, SS23 - SS26

குறிப்பு: **SS11** மற்றும் **SS20** (**SS12** முதல் **SS19** வரையிலான) பிரிவுகள் சுபாங் ஜெயா; சுபாங் ஜெயா மாநகராட்சி அதிகார வரம்பிற்குள் உள்ளன.

## பிரிவு: PJU1, PJU1A, PJU2 - PJU10

## பிரிவு: PJS1 - PJS6, PJS7, PJS8, PJS10

## மேற்கோள்கள்

## மேலும் காண்க

பகுப்பு:சிலாங்கூர்
பகுப்பு:பெட்டாலிங் ஜெயா
அரசு புறநகர் மருத்துவமனை, பெரியார் நகர்

**அரசு புறநகர் மருத்துவமனை, பெரியார் நகர்**, இந்தியா தீபகற்பத்தின், தமிழ்நாடு மாநிலத்தில், சென்னை மாவட்டத்தில், பெரம்பூர் நகரின் பெரியார் நகர் பகுதியில் அமைந்துள்ளது. 1986-ஆம் ஆண்டு தமிழகத்தின் அன்றைய முதல்வர் புரட்சித் தலைவர் டாக்டர். எம். ஜி. ஆர். அவர்களால் ஆரம்பிக்கப்பட்டது. பின்னர் படிப்படியாக தரம் உயர்த்தப்பட்டு, இன்றைய நிலையில், 300 ஆக்சிஜன் படுக்கை வசதிகள் கொண்டதாக உள்ளது. 2017-ஆம் ஆண்டு கணக்கெடுப்பின்படி, தினமும் சுமார் 1300 வெளிநோயாளிகள் மற்றும் 85 உள்நோயாளிகள், இம்மருத்துவமனையால் பயன் பெற்றனர்.  2015-ஆம் ஆண்டு ஏப்ரல் மாதம் 22-ஆம் தேதி முதல் இராஜீவ் காந்தி அரசு மருத்துவமனையின் கட்டுப்பாட்டில் இயங்கி வருகிறது.

## அமைவிடம்
சென்னையின் பெரம்பூர் நகரின் பெரியார் நகர் பகுதியில், கார்த்திகேயன் சாலையில், தரம் உயர்த்தப்பட்ட அரசு புறநகர் மருத்துவமனை காட்சியளிக்கிறது. இதன் புவியியல் ஆள்கூறுகள் 13°06'55.6"N 80°13'24.4"E ஆகும்.

## பயன்பெறும் ஊர்கள்
இம்மருத்துவமனை மூலம் கொளத்தூர், பெரியார் நகர், அகரம், ஜவஹர் நகர், செம்பியம், பெரவள்ளூர், திரு. வி. க. நகர்,  பெரம்பூர், ஜி. கே. எம். காலனி, பொன்னியம்மன்மேடு, பூம்புகார் நகர் மற்றும் வில்லிவாக்கம் ஊரிலுள்ள மக்கள் மிகவும் பயனடைகின்றனர்.

## தரம் உயர்வு
இம்மருத்துவமனை, தொற்று நோய்களுக்கான சிறப்பு மருத்துவமனையாக, தரம் உயர்த்தப்பட்டுள்ளது. சமீபத்தில், 4 அறுவை சிகிச்சை அரங்கங்கள் 2.75 கோடி ரூபாய் செலவிலும், ஆக்சிஜன் உற்பத்திக் கலன் 1.28 கோடி ரூபாய் செலவிலும், ஆய்வகம் ஒன்று 1 கோடி ரூபாய் செலவிலும் அமைக்கப்பட்டுள்ளன. நவீன நுண்கதிர் வீச்சகம், குளிர்சாதன அறுவை சிகிச்சை அரங்குகள், சி. டி. ஸ்கேன் வசதி, சுத்திகரிக்கப்பட்ட குடிநீர் வசதிகள், உயர் ரக கருவிகள் கொண்ட நவீன ஆய்வகங்கள், சிறப்பு புறநோயாளிகள் பிரிவு, வென்டிலேட்டர் வசதிகள், உயர் ரக மருத்துவ உபகரணங்கள், முழு அளவிலான விபத்து மற்றும் அவசர காலப் பிரிவு, ஜெனரேட்டர் வசதிகள், உயரழுத்த டிரான்ஸ்பார்மர் வசதி, நோயாளிகளின் உடனிருப்போர் அறிந்து கொள்ள நவீன டிஜிட்டல் பலகைகள், கண்காணிப்பு கேமராக்கள், இரத்த சேமிப்பு வசதிகளுடன் கூடிய சிறப்பு மகப்பேறு பிரிவு, நவீன தொற்று நோய்களை எதிர்கொள்ளும் வகையில் அதிகமான படுக்கை வசதிகள் கொண்ட சிறப்பு வார்டுகள், குளிர்சாதன வசதிகள் கொண்ட சிறப்பு வார்டுகள் என மிகவும் தரம் உயர்த்தப்பட்டு நோயாளிகள் பலனடையும் வண்ணம் உள்ளது.

## மேற்கோள்கள்

## வெளி இணைப்புகள்
https://commons.m.wikimedia.org/wiki/File:Government_Peripheral_Hospital,_Periyar_Nagar,_Chennai.jpg

பகுப்பு:சென்னையில் உள்ள மருத்துவமனைகள்
பகுப்பு:தமிழ்நாட்டு மருத்துவமனைகள்
வேணுகோபால சுவாமி கோயில், கணபதி

**அருள்மிகு வேணுகோபால சுவாமி திருக்கோயில், கணபதி** அல்லது வேணுகோபால சுவாமி திருக்கோயில், கணபதி இந்தியா தீபகற்பத்தின் தமிழ்நாடு மாநிலத்தில் கோயம்புத்தூர் மாவட்டத்தில் கணபதி ஊரில் அமைந்துள்ளது. சுமார் 1000 ஆண்டுகளுக்கு முன் இக்கோயிலின் முன் பகுதியில் அமைந்துள்ள கோட்டை கணபதி (விநாயகர்) சன்னதியை வைத்தே இவ்வூர் 'கணபதி' என்று அழைக்கப்பட்டு வருவதாக வரலாறு.

## கோயில் வரலாறு
சுமார் ஆயிரம் ஆண்டுகளுக்கு முன், மைசூரை ஆண்ட யாதவ வம்சத்தைச் சேர்ந்த மகாராஜா, இவ்வூர் மக்களுக்கு சாசனம் செய்து கொடுத்து, இக்கோயிலையும் உருவாக்கியதாகக் கூறப்படுகிறது. மாதையா உடையார் வம்சத்தைச் சேர்ந்த அரசர் இக்கோயிலை புனருத்தாரணம் செய்ததாகக் கல்வெட்டுகளில் காணப்படுவதாக வரலாறு.
## கோயில் திருவிழாக்கள்
இக்கோயிலில், பிரதி மாதம் பவுர்ணமி சத்யநாராயண பூஜை, பிரதி மாதம் திருவோணம் நட்சத்திரத்தில் சிறப்புப் பூஜைகள், மார்கழி உற்சவம், வைகுண்ட ஏகாதசி, ஸ்ரீராம நவமி, நவராத்திரி திருவிழா, புரட்டாசி மாத சனிக்கிழமைகள் சிறப்புப் பூஜைகள், ஆடி வெள்ளி வரலட்சுமி நோன்பு (மகாலட்சுமி தாயாருக்கு பூஜை), ஆடிப் பூரம், உரியடி விழா, மூல நட்சத்திரம் அன்று ஆஞ்சநேயருக்கு அபிஷேகம், சித்திரை நட்சத்திரத்தில் சக்கரத்தாழ்வார் சிறப்புப் பூஜைகள் ஆகியவை முக்கியத் திருவிழாக்களாகக் கொண்டாடப்படுகின்றன.

## முக்கிய சன்னதிகள்
செங்கமலவள்ளி (மகாலட்சுமி) தாயார் சன்னதி, ஆண்டாள் சன்னதி, அனுமன் சன்னதி, மூல கருடன் சன்னதி, ஆழ்வார்கள் சன்னதி, நவக்கிரக சன்னதி, விநாயகர் சன்னதி ஆகிய முக்கிய சன்னதிகள் உள்ளன.

## அமைவிடம்
இக்கோயில், தமிழ்நாட்டின் கோயம்புத்தூர் மாவட்டத்தில் 'கணபதி' என்ற பெயர் கொண்ட ஊரின், பேருந்து நிறுத்தத்திலிருந்து சங்கனூர் நகருக்குச் செல்லும் வழியில், சில மீட்டர்கள் தூரத்தில அமைந்துள்ளது. இதன் புவியியல் ஆள்கூறுகள்: 11°02'10.2"N 76°58'34.4"E (11.036159°N 76.976232°E). கடல் மட்டத்திலிருந்து சுமார் 444 மீட்டர்கள் உயரத்தில் அமைந்துள்ளது, இக்கோயில்.

## பயன்பெறும் நகர, ஊர்கள்
கோயம்புத்தூர், கணபதி, சங்கனூர், மணியகாரம்பாளையம், நல்லாம்பாளையம், கவுண்டம்பாளையம், சரவணம்பட்டி, துடியலூர், இரத்தினபுரி, ஆவாரம்பாளையம் ஆகிய ஊர்களிலுள்ள மக்கள் இக்கோயிலுக்கு வந்து தரிசனம் செய்து செல்கின்றனர்.

## சாலைப் போக்குவரத்து
சத்தி சாலை, சங்கனூர் சாலை முதலிய சாலைகள் இக்கோயிலை கோயம்புத்தூர் நகருடன் இணைக்கின்றன.

### தொடருந்து போக்குவரத்து
கோயம்புத்தூர் சந்திப்பு தொடருந்து நிலையம் சுமார் 4 கி.மீ. தொலைவில் உள்ளது.

### விமானப் போக்குவரத்து
அருகிலுள்ள விமான நிலையம் கோயம்புத்தூர் பன்னாட்டு வானூர்தி நிலையம் சுமார் 12 கி.மீ. தொலைவில் உள்ளது.

## மேற்கோள்கள்

பகுப்பு:கோயம்புத்தூர் மாவட்டத்திலுள்ள பெருமாள் கோயில்கள்
அருள்மிகு கபாலீஸ்வரர் கலை அறிவியல் கல்லூரி

**அருள்மிகு கபாலீஸ்வரர் கலை அறிவியல் கல்லூரி** என்பது, இந்தியா தீபகற்பத்தின் தமிழ்நாடு மாநிலத்தில் சென்னை, கொளத்தூர் நகரில் அமைந்துள்ள ஒரு 'கலை மற்றும் அறிவியல் கல்லூரி' ஆகும். சமீபத்தில், தமிழ்நாடு இந்து சமய அறநிலையத் துறை சார்பில், தொடங்கப்பட்டுள்ள பத்து கலை மற்றும் அறிவியல் கல்லூரிகளில் இதுவும் ஒன்று. 2021 ஆம் ஆண்டு மட்டும் (இக்கல்லூரி ஆரம்பிக்கப்பட்ட ஆண்டு) இக்கல்லூரியில் சேர்ந்த மாணவ, மாணவிகளுக்கு அவர்களுக்கான கல்விக் கட்டணம் மற்றும் அவர்களுக்குக் கல்வி உபகரணங்கள் இலவசம். இக்கல்லூரி, மயிலாப்பூர் கபாலீஸ்வரர் கோயில் நிர்வாகத்தின் கீழ் இயங்குகிறது.

## அமைவிடம்
இக்கல்லூரி, சென்னையின் கொளத்தூர் நகரில் பெரம்பூர் செங்குன்றம் சாலையில் அமைந்துள்ள எவர்வின் பள்ளி வளாகத்தில் தற்காலிகமாக ஆரம்பிக்கப்பட்டுள்ளது. நிரந்தரமாக, அதே பகுதியைச் சார்ந்த சோமநாத சுவாமி கோயிலுக்குச் சொந்தமான சுமார் 5 ஏக்கர் நிலப்பரப்பில் கட்டடங்கள் கட்டப்பட்டு மாற்றப்படும் என்று அறிவிக்கப்பட்டுள்ளது.
இக்கல்லூரியின் புவியியல் ஆள்கூறுகள்: 13.125580°N 80.220235°E.

## போக்குவரத்து
### சாலைப் போக்குவரத்து
இக்கல்லூரி, பெரம்பூர் - செங்குன்றம் சாலையில் அமைந்துள்ளது. அருகிலேயே கொளத்தூர் பேருந்து நிறுத்தம்; சுமார் ஒரு கி.மீ. தூரத்திலேயே நான்கு சாலைகள் சந்திப்பான, 'ரெட்டேரி சந்திப்பு' அமைந்துள்ளது.
### தொடருந்து போக்குவரத்து
அருகிலுள்ள வில்லிவாக்கம் தொடருந்து நிலையம் (2&nbsp;கி.மீ.), பெரம்பூர் லோகோ வொர்க்ஸ் தொடருந்து நிலையம், பெரம்பூர் கேரேஜ் வொர்க்ஸ், பெரம்பூர் தொடருந்து நிலையம் போன்றவற்றினால் தொலைவில் உள்ள ஊர்களின் மாணவ, மாணவியர் பயன் பெறுகின்றனர்.
### வான்வழிப் போக்குவரத்து
சென்னை பன்னாட்டு வானூர்தி நிலையம் இங்கிருந்து சுமார் 20 கி.மீ. தொலைவில் உள்ளது.

## பயனடையும் ஊர்கள்
அருகிலுள்ள ஊர்களான கொளத்தூர், பெரவள்ளூர், திரு. வி. க. நகர், பெரியார் நகர், பூம்புகார் நகர், பொன்னியம்மன்மேடு, ஜவஹர் நகர், செம்பியம், பெரம்பூர் மற்றும் அருகிலுள்ள சிற்றூர்களில் வாழும் மாணவ, மாணவிகளுக்கு மிகவும் பயனுள்ளதாக அமைந்துள்ளது. இப்பகுதியில் வேறு கல்லூரி ஏதுமில்லை என்பது குறிப்பிடத்தக்கது.

## பாடப்பிரிவுகள்
பி.காம்., பி.பி.ஏ., பி.சி.ஏ., பி.எஸ்சி. கணினி அறிவியல் ஆகிய நான்கு பிரிவுகளில் இளநிலைப் பட்டப் படிப்புகள் தொடங்கப்பட்டுள்ளன.

## வசதிகள்
இக்கல்லூரியில் கல்லூரி முதல்வர் நிர்வாக அறை, ஏழு வகுப்பறைகள், பேராசிரியர் அறைகள், இரண்டு கணினி ஆய்வகங்கள், ஒரு நூலகம்
, பணியாளர்கள் அறை, கழிவறைகள் ஆகியவை உருவாக்கப்பட்டுள்ளன. ஒன்பது உதவிப் பேராசிரியர்கள், ஒரு நூலகர், ஓர் உடற்பயிற்சி ஆசிரியர் ஆகியோர் பணியில் அமர்த்தப்பட்டுள்ளனர்.

## மேற்கோள்கள்

பகுப்பு:சென்னையில் உள்ள பல்கலைக்கழகங்களும் கல்லூரிகளும்
தேசிய நாடகப் பள்ளி, திரிபுரா

**தேசிய நாடகப் பள்ளி, திரிபுரா** (*National School of Drama, Tripura*)  என்பது  புது தில்லியில் உள்ள தேசிய நாடகப் பள்ளியின் ஒரு முகாம் அலுவலகம் ஆகும்.  அகர்தலாவில், திரிபுரா அரசாங்கத்தின் தகவல் மற்றும் கலாச்சார விவகாரங்கள் மற்றும் உயர்கல்வித் துறையுடன் இணைந்து திரிபுராவின் தேசிய நாடகப் பள்ளியின் கல்விப் பிரிவான இப்பள்ளி 2011 ஆம் ஆண்டு நவம்பர் மாதம் 17 ஆம் தேதியன்று நிறுவியது.  இந்த பிரிவு வடகிழக்கு, இந்தியாவின் பிற பகுதிகள் மற்றும் உலகம் முழுவதும் உள்ள மாணவர்களுக்கு கல்வியில்-நாடகம் என்ற ஒரு வருட குடியிருப்பு முதுநிலை சான்றிதழ் படிப்பை வழங்குகிறது.   

## பாடநெறி
தேசிய நாடகப் பள்ளி, திரிபுராவில் இந்தியாவில் இருந்து வரும் மாணவர்களை கல்வியில்-நாடகம் என்ர ஒரு வருட குடியிருப்பு சான்றிதழ் படிப்புக்கு மட்டுமே மாணவர்களை ஏற்றுக்கொள்கிறது. பள்ளிகளுக்கு நாடக ஆசிரியர்களையும், கல்வியில்-நாடகத்தின் செயல்பாடுகளுக்கான கலைஞர்களையும், இத்துறையை  முறைமையைப் பயன்படுத்தி குழந்தைகள் மற்றும் ஆசிரியர்களுக்குப் பயிற்சி அளிக்க கல்வியில் நாடகத்திறன்  வள நபர்களையும் தயார்படுத்துவதற்காக இந்தத் திட்டம் வடிவமைக்கப்பட்டுள்ளது.

## மேற்கோள்கள்

## புற இணைப்புகள்

* அதிகாரப்பூர்வ '''NSD திரிபுரா''' (தேசிய நாடகப் பள்ளி, திரிபுரா) இணையதளம்
* அதிகாரப்பூர்வ '''டை விங் திரிபுரா''' (டை-விங்ஸ்-திரிபுரா) இணையதளம்
பகுப்பு:இந்திய நாடகத் துறை
பகுப்பு:திரிபுரா
பகுப்பு:இந்தியாவில் நிகழ்த்து கலை கல்வி
ஜெனரல் குமாரமங்கலம் காலனி

**ஜெனரல் குமாரமங்கலம் காலனி** ஆங்கிலத்தில் General Kumaramangalam Colony அல்லது ஜி. கே. எம். காலனி, இந்தியாவின் தமிழ்நாட்டில் சென்னையின் வடமேற்கில் அமைந்துள்ள ஒரு துணைப் புறநகர்ப் பகுதி. இங்கு குடியிருந்த முன்னாள் இராணுவத் தலைமை அதிகாரி, ஜெனரல் பரமசிவ பிரபாகர் குமார மங்கலம் அவர்கள் நினைவாக, சுருக்கமாக ஜெனரல் குமாரமங்கலம் என்று அவர் பெயர் சூட்டப்பட்டுள்ளது, இந்தக் காலனி நகருக்கு. சமீபத்தில், இங்கு புதிய திட்டப் பணிகளுக்கு தமிழக முதல்வர் மு.க.ஸ்டாலின் அடிக்கல் நாட்டினார்.

## அமைவிடம்
ஜி. கே. எம். காலனி நகரின் அமைவிடம் 13.112291°N80.219447°E

## அருகிலுள்ள ஊர்கள்
வில்லிவாக்கம், கொளத்தூர் (சென்னை), பெரவள்ளூர், ஜவஹர் நகர், திரு. வி. க. நகர், செம்பியம், அகரம் (சென்னை), பெரம்பூர், அயனாவரம், பெரியார் நகர் (சென்னை) ஆகியவை ஜி.கே. எம். காலனிக்கு அருகிலுள்ள ஊர்கள்.

## கல்வி
### பள்ளிக்கூடங்கள்
அரசுப் பள்ளி ஒன்று மற்றும்  தனியார் பள்ளிகள் சில உள்ளன.

## போக்குவரத்து
### பேருந்து போக்குவரத்து
ஜி. கே. எம். காலனிக்கு அருகிலுள்ள நகரப் பேருந்து நிலையங்கள்: பெரியார் நகர் மாநகரப் பேருந்து நிலையம் மற்றும் திரு. வி. க. நகர் மாநகரப் பேருந்து நிலையம்; சென்னை நகரின் முக்கிய பகுதிகள் மற்றும் புறநகர்ப் பகுதிகளுக்கு சென்று வர, நகரப் பேருந்து சேவைகள் மிக உதவிகரமாக உள்ளன.

### தொடருந்து போக்குவரத்து
வில்லிவாக்கம் தொடருந்து நிலையம், பெரம்பூர் கேரேஜ் வொர்க்ஸ் தொடருந்து நிலையம், பெரம்பூர் லோகோ வொரக்ஸ் தொடருந்து நிலையம் மற்றும் பெரம்பூர் தொடருந்து நிலையம். மேற்குறிப்பிட்ட தொடருந்து நிலையங்கள் மூலம் இவ்வூர் மக்கள் பயன் பெறுகின்றனர்.

### வான்வழிப் போக்குவரத்து
## முக்கிய சாலைகள்
ஜி. கே. எம். காலனி பிரதான சாலை, ஜி. கே. எம். காலனி முதல் சாலை முதல் ஜி. கே. எம். காலனி 42-வது சாலை வரை வரிசையாக உள்ள மொத்தம் 42 சாலைகள் இந்நகரை, அருகிலுள்ள வில்லிவாக்கம், பெரியார் நகர், ஜவஹர் நகர், அகரம், கொளத்தூர், பெரவள்ளூர், பூம்புகார் நகர், திரு. வி. க. நகர், செம்பியம், பெரம்பூர் போன்ற நகரங்களுடன் இணைக்கின்றன.

## மருத்துவ வசதி
அருகிலுள்ள பெரியார் நகரிலுள்ள அரசு புறநகர் மருத்துவமனை மற்றும் சில தனியார் மருத்துவமனைகள், இங்கு சுற்றியுள்ள ஊர்களிலுள்ள மக்களுக்கும் மிகவும் பயனுள்ளதாக இருக்கின்றன.

## தொழில்கள்
ஜி. கே. எம். காலனிக்கு மிக அருகில் அமைந்துள்ள, பெரம்பூர் 'இரயில் இணைப்புப் பெட்டித் தொழிற்சாலை' மூலம் இவ்வூர் மக்களில் பெரும்பாலானோருக்கு நிரந்தர மற்றும் தற்காலிக வேலை வாய்ப்புகள் ஏற்பட்டுள்ளன என்பது குறிப்பிடத்தக்கதாகும். ஜெனரல் குமார மங்கலம் காலனியிலிருந்து சுமார் 2 கி.மீ. தொலைவில் அமைந்துள்ள 'Tafe' tractors மற்றும் விவசாயக் கருவிகள் தயாரிக்கும் தொழிற்சாலைகள், Simpson and Company, Bimetal bearings, Addison Paints and Chemicals தயாரிப்பு தொழிற்சாலை, India Pistons என்ற என்ஜின் பிஸ்டன் தயாரிக்கும் தொழிற்சாலை என தொழிற்சாலைகள், இந்நகர மக்களுக்கு அதிக வேலை வாய்ப்புகள் ஏற்பட சில காரணிகள்.

## வழிபாட்டுத் தலங்கள்
இந்துக் கோயில்கள், கிறித்தவ ஆலயங்கள், முஸ்லீம் பள்ளிவாசல்கள் என மக்களுக்கு  ஆன்மீக வழிகாட்டுத் தலங்கள் உள்ள ஊர்.

## மேற்கோள்கள்

பகுப்பு:சென்னை மாவட்டத்திலுள்ள ஊர்களும் நகரங்களும்
டாமன்சாரா-பூச்சோங் விரைவுச்சாலை

**டாமன்சாரா-பூச்சோங் விரைவுச்சாலை** , (ஆங்கிலம்: *Damansara–Puchong Expressway*; மலாய்: *Lebuhraya Damansara–Puchong*) (**LDP**) என்பது மலேசியாவில் சிலாங்கூர் பெட்டாலிங் மாவட்டத்தில் அமைந்துள்ள 40-கி.மீ. (24.9 மைல்) நெடுஞ்சாலை ஆகும்.

இந்த அதிவேக நெடுஞ்சாலை பண்டார் ஸ்ரீ டாமன்சாரா மற்றும் புத்ரா பெர்மாய் நகரங்களுக்கு இடையே வடக்கு - தெற்கு திசையில் புத்ராஜெயாவிற்கு அருகில் செல்கிறது. அத்துடன் பெட்டாலிங் ஜெயா மற்றும் பூச்சோங் நகரங்களுக்கு ஒரு பெரிய சாலையாகவும் அமைகிறது.

இதன் தடத்தில் அமைந்துள்ள ஒரு குறுகிய கிழக்கு - மேற்கு துணைச் சாலை பண்டார் பூச்சோங்கையும் யூஇபி சுபாங் ஜெயாவின் புறநகர் பகுதியையும் இணைக்கிறது.

## விளக்கம்

* **விரைவுச்சாலை**: (ஆங்கிலம்: *Expressway;* மலாய்: *Lebuhraya*).
* **மலேசிய விரைவுச்சாலை**: (ஆங்கிலம்: *Malaysian Expressway;* மலாய்: *Lebuhraya Malaysia*)
* **நெடுஞ்சாலை** (ஆங்கிலம்:: *Highway*; மலாய்: *Laluan*)
* **மலேசிய நெடுஞ்சாலை**: (ஆங்கிலம்: *Malaysian Highway;* மலாய்: *Laluan Malaysia*).
* **கூட்டரசு சாலை** (ஆங்கிலம்: *Federal Route*; மலாய்: *Laluan Persekutuan*)
* **மலேசியக் கூட்டரசு சாலை** (ஆங்கிலம்: *Malaysia Federal Route*; மலாய்: *Laluan Persekutuan Malaysia*)

## பொது

சுங்கை பூலோ நெடுஞ்சாலை *(Sungai Buloh Highway);* கோலாலம்பூர் மத்திய வட்டச் சாலை 2 *(Kuala Lumpur Middle Ring Road 2)* ஆகிய இரு சாலைகளும் சந்திக்கும் பரிமாற்றச் சந்திப்பில் டாமன்சாரா - பூச்சோங் விரைவுச்சாலை தொடங்குகிறது.

* கிளானா ஜெயா இலகு தொடருந்து வழித்தடம் *(LRT Kelana Jaya Line);*  
* காஜாங் விரைவு தொடருந்து வழித்தடம் *(MRT Kajang Line);*  
* அம்பாங் ஸ்ரீ பெட்டாலிங் இலகு தொடருந்து வழித்தடம்; *(LRT Ampang Line; LRT Sri Petaling Line)*

ஆகிய வழித்தடங்கள், இந்த டாமன்சாரா - பூச்சோங் விரைவுச்சாலையின் கணிசமான இடங்களில் மிக அருகில் செல்கின்றன.

## வரலாறு
டாமன்சாரா-பூச்சோங் விரைவுச்சாலையின் கட்டுமானப் பணிகள் லிங்காரான் டிரான்ஸ் கோத்தா ஓல்டிங்சு *(Lingkaran Trans Kota Holdings Bhd)* *(Litrak)* எனும் நிறுவனத்திற்கு வழங்கப்பட்டது.

23 ஏப்ரல் 1996-இல், டாமன்சாரா-பூச்சோங் விரைவுச் சாலையின் மேம்பாடு, வடிவமைப்பு, கட்டுமானம், பராமரிப்பு, செயல்பாடுகள் மற்றும் மேலாண்மை ஆகியவற்றிற்காக மலேசியா அரசாங்கத்திற்கும் லிட்ராக் நிறுவனத்திற்கும் இடையே ஓர் ஒப்பந்தம் கையெழுத்தானது.

கட்டுமானப் பணிகள் செப்டம்பர் 1996-இல் தொடங்கி 1998 டிசம்பரில் முடிவடைந்தது. தொடக்கச் செலவு RM 1.1 பில்லியன்; மொத்தச் செலவு RM 1.4 பில்லியன். இந்த அதிவேக நெடுஞ்சாலை 25 ஜனவரி 1999-இல் போக்குவரத்துக்கு திறக்கப்பட்டது.

## மேற்கோள்கள்

## மேலும் பார்க்க
* **[[ஆசிய நெடுஞ்சாலைகள் வலையமைப்பு]]**
* **[[மலேசிய விரைவுச்சாலை முறைமை]]**

## வெளி இணைப்புகள்
* Gamuda Group
* LITRAK

பகுப்பு:மலேசியாவில் உள்ள சாலைகள்
பகுப்பு:மலேசிய விரைவுச்சாலைகள்
பகுப்பு:சிலாங்கூர் மாநிலத்தின் சாலைகள்
பகுப்பு:கிள்ளான் பள்ளத்தாக்கு விரைவுச்சாலைகளும் நெடுஞ்சாலைகளும்
தாசிலோபசு

***தாசிலோபசு*** (*Dasylophus*) என்பது குகுலிடே குடும்பத்தில் உள்ள 2 சிற்றினங்களுடன் கூடிய குயில் பேரினமாகும். இந்த இரண்டு சிற்றினங்களும் பிலிப்பீன்சில் உள்ள காடுகளில் காணப்படுகின்றன.

## சிற்றினங்கள்

பகுப்பு:பறவைப் பேரினங்கள்
பகுப்பு:குயில்கள்